Må vi sjekke flyselskapene selv?
Det sier lederen for Norsk Flygerforbunds Flysikkerhetskomité, Jo Bjørn Skatvold til VG Nett. Dermed antyder han at enkelte aktører underrapporterer alvorlige hendelser. Men Rolf Forsdahl, sekretær for Flyklagenemda, mener flypassasjerene kan være trygge på at myndighetene sjekker flyselskapene grundig: - Det er ingen rasjonell grunn til å frykte de flyselskapene norske reisearrangører bruker, sier Forsdahl. Evakueringen fra det brennende flyet til Corendon Airlines på rullebanen i Antalya i Tyrkia opplevdes svært dramatisk og skremmende for de 189 passasjerene ombord. VG spurte søndag Jo Bjørn Skatvold om nordmenn som skal på sydenferie bør sjekke flyselskapet før de bestiller. Til det svarte Skatvold: - Hvis du spør om pris og kostnader har en betydning for flysikkerheten, er mitt svar at det overlater jeg til passasjerene selv å tenke ut. Overfor VG Nett utdyper han sin skepsis til flyselskaper som presser marginer for å fly billigst mulig: - Alle skjønner vel det at det går en grense et sted. Den største faren er at innleide kontraktsflygere ikke rapporterer farer, mangler og hendelser av frykt for å miste jobben. Da er vi virkelig ille ute, sier Skatvold. Flygerforbundets talsmann avviser at de har svartelistet flyselskaper som de mener er farlige å fly med. Han ønsker heller ikke å uttale seg spesifikt om Corendon Airlines. Men det skal altså ikke være nødvendig for passasjerene selv å vurdere om flyselskapene er trygge å fly med, fastslår Rolf Fordsahl, sekretær for Flyklagenemda og til daglig reiselivsdirektør i Virke. Alle som flyr i Europa - både charter og rutefly - er gjenstand for nøye overvåkning og kontroll. Selskaper man finner sikkerhetsbrister hos, blir svartelistet, sier Forsdahl. Ifølge luftfartsloven må også selskaper som ønsker å fly inn og ut av Norge godkjennes av norske luftfartsmyndigheter. - Det er ingen grunn til å tro at Corendon Airlines er mer usikkert enn andre. Selv om årsaken til cockpitbrannen i Antalya ikke er klarlagt, har det jo også vært branntilløp og røykutvikling hos flere av de store flyselskapene gjennom årene, poengterer Forsdahl.Luftfartstilsynet sier at fly fra Corendon Airlines fra tid til annen inspiseres når de flyr til Norge - på lik linje med andre flyselskap som kommer fra land utenfor land utenfor EU-/EØS-området. Siste sjekk var på Gardermoen forrige uke, men det er ikke funnet avvik. Generelt utføres det mellom 2 til 6 inspeksjoner per flyselskap fra såkalte tredjeland per år.Flybetjeningens innsats under redningsmanøvren under flydramaet i Tyrkia blir nå gjenstand for granskning, etter flere vitneutsagn om at kabinbetjeningen forlot flyet først uten å hjelpe passasjerene ut. - Dersom de ikke har fulgt instruksene for bistand og evakuering, vil det bli skarpe reaksjoner. Da kan det bli kjempebøter i tillegg til tap av goodwill og tillit både hos turoperatører og passajerer, sier Forsdahl. Det finnes sider på internett der man kan lese om uhell og uregelmessigheter hos flyselskap over hele verden. Blant disse er Aviation Herald, som lister opp alt fra fulle passasjerer til kabin-trykkfall, kollisjon med fugl og syke kabinansatte. Nettsiden er med andre ord ikke veldig egnet til å vurdere om et flyselskap er trygt eller ikke å fly med.- Først og fremst er det viktig å ikke skape inntrykk av at det er utrygt å fly med selskaper som er mindre kjent for nordmenn flest. Det er det nemlig ingen grunn til å påstå, mener Norwegian-talsmann Lasse Sandaker-Nielsen. Norwegian ble ved påsketider i år kritisert for å ha leid inn fly fra ukjente flyselskaper i blant annet Baltikum og Storbritannia, uten å gi passasjerene sine beskjed om det. Mange reagerte på å måtte fly med Jet2.com, Thomson Airways Ltd, SmartLynx Airlines Ltd og Transavia Airlines i stedet for Norwegians egne flyflåte, som selskapet hevder er en av Europas nyeste og mest moderne.- Sikkerhet er vår aller viktigste prioritet, og vi stiller like strenge krav til sikkerhet når vi leier inn fly og mannskap fra andre selskaper, sier Sandaker-Nielsen til VG Nett. - Alle selskaper som flyr for oss er godkjent av Luftfartstilsynet. Bruk av såkalt «wetlease» skjer kun ved uforutsette hendelser, som for eksempel når et av vår fly trenger plutselig vedlikehold eller teknisk sjekk, nettopp for at passasjerene våre skal slippe kanselleringer og forsinkelser, sier Sandaker-Nilsen. - Leier dere fremdeles inn fly fra Baltium og Storbritannia fordi dere selv mangler fly? - Nei, ikke per idag.- Selvsagt kan våre kunder sjekke hvilket flyselskap de skal fly med. Det kommer frem i første bestillingsbilde på nettsiden vår, svarer adm. direktør Anne Grethe Haugen i Tyrkiareiser, som legger til at kundene skal gå ut fra at flyselskapene de bruker har papirene i orden. Også hos Star Tour finner du ruter og flyselskap lett tilgjengelig på nettsidene. - Det fremkommer også ved bestilling og på billetten hvem du skal fly med, og selvsagt er alle flyseslskapene vi samarbeider med myndighetsgodkjente med har papirene i orden, sier informasjonssjef Elisabeth Larsen-Vonstett i Star Tour til VG Nett. Også Apollo understreker at de kun samarbeider med EU-godkjente flyselskaper. - 90 prosent av reisene våre går med SAS eller Novair. Også de øvrige flyselskapene vi jobber med er velrennomerte, sier Helen Begby i Apollo.
- Den største faren er at innleide kontraktsflygere ikke rapporterer farer, mangler og hendelser av frykt for å miste jobben.